ΔΔΕ ΔΡΑΜΑΣ

Μήνυμα Διευθυντή προς τους μαθητές και τις μαθήτριες ενόψει των Πανελλαδικών εξετάσεων

29/5/2024

Στο κατώφλι αυτών των Πανελλαδικών εξετάσεων, κάπου σε κάποιο γραφικό ατελιέ γεμάτο από χρώματα, πινέλα, καμβάδες και εργαλεία, ένας ακόμη μαθητής, κρατώντας αμήχανα ένα βαρύ από το άγχος των επικείμενων εξετάσεων πινέλο, σχηματίζει σε ένα λευκό και άγραφο καμβά, τοπία ειδυλλιακά με όνειρα και ελπίδες. Είναι, όμως, αλήθεια πως όσο πλησιάζουν οι εξετάσεις, η συνήθως ήσυχη και γαλήνια ατμόσφαιρα του ατελιέ υποχωρεί, με αποτέλεσμα το βλέμμα του να μένει πια αμήχανα προσηλωμένο στη θέα που προσφέρει το μεγάλο παράθυρο. Ωστόσο, από αυτό το παράθυρο φωτίζεται με άπλετο φως η γύρω ατμόσφαιρα. Κοιτάζοντας, μάλιστα από αυτό βλέπεις ο κόσμος να απλώνεται μπροστά σου αχανής. Μια θάλασσα από δυνατότητες ατέλειωτες. Κάθε βήμα στην πόλη μια πρόκληση, κάθε στροφή στις λεωφόρους μια ευκαιρία. Θα συναντήσεις δυσκολίες, θα πέσεις, θα σηκωθείς! Θα νιώσεις χαρά, θλίψη, αγάπη, θυμό! Κάθε συναίσθημα θα είναι μια εμπειρία και κάθε εμπειρία ένα ακόμη μάθημα, που θα σε βοηθά να χτίζεις τον χαρακτήρα σου, να δυναμώσεις την ψυχή σου.

Αγαπητοί μαθητές και αγαπητές μαθήτριες,

Μην αφήνετε το φόβο να σας εμποδίσει να ζήσετε τη ζωή σας! Ανοίξτε διάπλατα τα φτερά σας και η ζωή θα είναι γεμάτη εκπλήξεις και θαυμαστά τοπία που θα ανακαλύψετε γράφοντας τη δική σας ιστορία. Πιστέψτε στον εαυτό σας, στις δυνάμεις σας και ζωγραφίστε την ιστορία σας, στο δικό σας καμβά με χρυσά γράμματα, με μελάνι ανεξίτηλο!

Καλή επιτυχία!

Σπύρος Κιουλάνης